ત્યાંથી ફરતાં રસ્તામાં રબર બનાવવાની ફેક્ટરીની મુલાકાત લીધી. ત્યાર બાદ બપોરે સેલ્યુલર જેલ જોઈ. સેલ્યુલર જેલ ઐતિહાસિક મહત્વ ધરાવે છે. જેલમાં 903 કોટડીઓ છે. આઝાદીનું આંદોલન કચડી નાખવા, ભારતના ક્રાંતિકારીઓને ‘કાળાંપાણીની સજા’ થતી. એમને આ જેલમાં પૂરવામાં આવતા અને અમાનુષી વર્તન કરવામાં આવતું હતું. કેટલાયે ક્રાંતિવીરો જેલમાં મરણ પામ્યા હતા. 1906માં એ જેલ બાંધવામાં આવી હતી. હાલમાં જેલનો થોડો ભાગ રાખવામાં આવ્યો છે. વીર સાવરકરને રખાયેલા તે કોટડીનું મહત્વ વધારે છે, કારણ કે આમજનતામાં તેઓ પ્રખ્યાત છે. સામે સરસ બગીચો છે. ત્યાં એકાદ કલાકની મુલાકાત બાદ હોટેલમાં વિરામ માટે ગયા.